
Informatīvais ziņojums[footnoteRef:1] [1:  Deklasificēšanas pamatojums: KEM 26.03.2026. vēstule Nr.1-13/791
] 

par Klimata pārmaiņu finanšu instrumenta līdzekļu, kas palikuši neizmantoti projektu iesniegumu atklātajā konkursā „Atjaunojamo energoresursu izmantošana transporta sektorā”, pārdali


Informatīvajā ziņojumā sniegta informācija par Klimata pārmaiņu finanšu instrumenta (KPFI) līdzekļu, kas iegūti no valstij piederošo siltumnīcefekta gāzu emisijas vienību (noteiktā daudzuma vienību, NDV) pārdošanas Spānijai un Portugāles Republikai un palikuši neizmantoti projektu iesniegumu atklātajā konkursā „Atjaunojamo energoresursu izmantošana transporta sektorā”, pārdales iespējām. Informatīvo ziņojumu Vides aizsardzības un reģionālās attīstības ministrija sagatavojusi, ņemot vērā likumu „Par Latvijas Republikas dalību Kioto protokola elastīgajos mehānismos” (turpmāk – Likums), kā arī Līgumu par Noteiktā daudzuma vienību pirkšanu un pārdošanu saskaņā ar klimata pārmaiņu finanšu instrumentu, kas 2009.gada 3.septembrī noslēgts starp Latvijas Republikas valdību un Spānijas vides, lauku un jūras lietu ministriju, un Līgumu par Noteiktā daudzuma vienību pirkšanu un pārdošanu, kas 2009.gada 21.oktobrī noslēgts starp Latvijas Republikas valdību, un Portugāles Republikas Vides, plānošanas un reģionālās attīstības ministriju (turpmāk – starptautiskie līgumi).

1. Pamatinformācija
[bookmark: OLE_LINK1][bookmark: OLE_LINK2]2010. gada 6. jūlijā apstiprināts Ministru kabineta (MK) protokollēmums (prot. Nr. 34  46.§) „Par Klimata pārmaiņu finanšu instrumenta līdzekļu, kas iegūti no valstij piederošo siltumnīcefekta gāzu emisijas vienību (noteiktā daudzuma vienību) pārdošanas Spānijai un Portugālei, pārdales iespējām”. MK protokollēmumā ir noteikti šādi organizējamie projektu iesniegumu konkursi:
· Atjaunojamo energoresursu izmantošana siltumnīcefekta gāzu emisiju samazināšanai īstenošanai;
· Atjaunojamo energoresursu izmantošana mājsaimniecību sektorā;
· Atjaunojamo energoresursu izmantošana transporta sektorā;
· Siltumnīcefekta gāzu emisijas samazinošu tehnoloģiju attīstīšana un pilotprojektu īstenošana.
Atbilstoši augstākminētajam protokollēmumam MK ir apstiprinājis šādus projektu iesniegumu atklāto konkursu nolikumus:
1. MK 2010.gada 21.septembra noteikumi Nr. 898 „Klimata pārmaiņu finanšu instrumenta finansēto projektu atklāta konkursa „Atjaunojamo energoresursu izmantošana transporta sektorā” nolikums”;
2. MK 2011. gada 4.janvāra noteikumi Nr. 11 „Klimata pārmaiņu finanšu instrumenta finansēto projektu atklāta konkursa „Atjaunojamo energoresursu izmantošana mājsaimniecību sektorā” nolikums” (ar grozījumiem, kas apstiprināti MK 19.07.2011. (noteikumi Nr.570) un 04.10.2011. (noteikumi Nr.769));
3. MK 2011. gada 4.janvāra noteikumi Nr. 12 „Klimata pārmaiņu finanšu instrumenta finansēto projektu atklāta konkursa „Atjaunojamo energoresursu izmantošana siltumnīcefekta gāzu emisiju samazināšanai” nolikums”;
4. 2011. gada 2.augusta noteikumi Nr. 608 „Klimata pārmaiņu finanšu instrumenta finansēto projektu atklāta konkursa „Siltumnīcefekta gāzu emisijas samazinošu tehnoloģiju attīstīšana un pilotprojektu īstenošana” nolikums” (ar grozījumiem, kas apstiprināti MK 27.12.2011. (noteikumi Nr.1020)).

Projektu iesniegumu atklātajam konkursam „Atjaunojamo energoresursu izmantošana transporta sektorā” (turpmāk – projektu konkurss) pieejamais KPFI finansējums bija noteikts Ls 3 522 621 (EUR 5 012 238). Pieejamo finansējumu sastādīja ieņēmumi no starptautiskajiem līgumiem atbilstoši šādam sadalījumam:


	Partneris
	Apjoms 
(LVL)
	Apjoms 
(EUR)
	Procentuālais īpatsvars

	Spānija
	      2 001 489
	       2 847 862
	     56,8%

	Portugāles Republika
	      1 521 132
	       2 164 376
	     43,2%

	Kopā:
	      3 522 621     
	        5 012 238
	     100%



Projektu konkursa mērķis – siltumnīcefekta gāzu (SEG) emisiju samazināšana, nodrošinot transportlīdzekļu pielāgošanu no atjaunojamiem energoresursiem iegūtas enerģijas lietošanai, tai skaitā:
1. atbalstot transportlīdzekļu pielāgošanu no atjaunojamiem resursiem iegūtas degvielas lietošanai fosilas izcelsmes degvielas vietā;
2. atbalstot no atjaunojamiem resursiem iegūtas degvielas pieejamības nodrošināšanu, uzstādot projekta vajadzībām no atjaunojamiem resursiem iegūtas degvielas uzpildes iekārtas, tikai kopā ar pirmajā punktā minēto aktivitāti un nepārsniedzot 20 % no projekta iesniegumā pieprasītā kopējā KPFI finansējuma.
Projektu konkurss tika izsludināts 2010. gada 19. oktobrī un projektu iesniegumu iesniegšana noslēdzās 2011.gada 20.janvārī. Projektu iesniegumu iesniegšanas laikā tika saņemti seši projektu iesniegumi un pieprasītais KPFI finansējums bija 1 819 010,50 LVL. Izvērtējot projektu iesniegumus pēc administratīvajiem un kvalitātes kritērijiem, tika pieņemts lēmums apstiprināt vienu projekta iesniegumu un piecus projekta iesniegumus noraidīt. Galvenie projektu iesniegumu noraidīšanas iemesli bija projektu iesniedzēju pieredzes trūkums, kā arī nespēja garantēt projektu rezultātus 5 gadus pēc projektu īstenošanas pabeigšanas, jo transportlīdzekļi neatradās projekta iesniedzēja īpašumā vai valdījumā.
Apstiprinātā projekta iesniedzējs zaudēja tiesības slēgt līgumu, jo tas nenoslēdza līgumu par projekta īstenošanu viena kalendāra mēneša laikā no atbildīgās iestādes lēmuma saņemšanas.
Tādejādi projektu konkursa ietvaros nav noslēgts neviens līgums par projekta īstenošanu un finansējums nav izmantots.

Ņemot vērā, ka transporta nozare ir viens no SEG emisiju samazināšanas sektoriem, Vides aizsardzības un reģionālas attīstības ministrija turpināja veikt izpēti jauna projektu konkursa potenciālai izstrādei, kā galveno virzienu nosakot elektrotransportu – elektrotransportlīdzekļu iegādi un transportlīdzekļu uzlādes staciju iegādi un uzstādīšanu. Rezultātā tika sagatavots un 2012.gada 22.marta Valsts sekretāru sanāksmē izsludināts MK noteikumu projekts „Klimata pārmaiņu finanšu instrumenta finansēto projektu atklāta konkursa „Siltumnīcefekta gāzu emisijas samazināšana transporta sektorā – atbalsts elektromobiļu un to uzlādes infrastruktūras ieviešanai” nolikums” (turpmāk –konkursa nolikuma projekts).
Eiropas Standartizācijas komiteja un Eiropas Eletrotehniskās standartizācijas komiteja savā Eiropas elektromobilitātes fokusa grupas gala ziņojumā rekomendēja, ka Eiropai ir jācenšas noteikt vienotu kombinētu risinājumu transportlīdzekļu uzlādei. Ņemot vērā iepriekš minēto, jaunais kombinētās uzlādes standarts IEC 62196-3 COMBO-2 šobrīd atrodas izstrādes stadijā un š.g. rudenī to plāno apstiprināt. Konkursa nolikuma projektā ir iekļautas prasības, kas izriet no minētā standarta. Līdz ar to konkursa nolikuma projekta apstiprināšana un projektu iesniegumu atklātā konkursa „Siltumnīcefekta gāzu emisijas samazināšana transporta sektorā – atbalsts elektromobiļu un to uzlādes infrastruktūras ieviešanai” izsludināšana ir iespējama ne ātrāk kā 2012.gada beigās vai 2013.gada sākumā.
Saskaņā ar starptautisko līgumu nosacījumiem ieņēmumu izmantošana SEG emisijas samazināšanas pasākumu īstenošanai ir jānodrošina saistību periodā, t.i. līdz 2012. gada 31. decembrim. Tomēr atlikušais termiņš ir pārāk īss, lai organizētu projektu iesniegumu atklāto konkursu „Siltumnīcefekta gāzu emisijas samazināšana transporta sektorā – atbalsts elektromobiļu un to uzlādes infrastruktūras ieviešanai”. Tādēļ Vides aizsardzības un reģionālās attīstības ministrija ierosina panākt rakstisku vienošanos par grozījumu veikšanu starptautiskos līgumos vai starptautisko līgumu nosacījumu atbilstošu interpretāciju.

Gadījumā, ja rakstiska vienošanās par grozījumu veikšanu starptautiskos līgumos vai starptautisko līgumu nosacījumu atbilstošu interpretāciju netiks panākta, tad KPFI finansējums tiks pārdalīts projektu iesniegumu atklātajam konkursam „Kompleksi risinājumi siltumnīcefekta gāzu emisiju samazināšanai”, par kura īstenošanu ir panākta vienošanās ar starptautiskajiem partneriem, un kurš š.g. augustā/septembrī tiks izsludināts.

2. KPFI finansējuma izlietošanas iespējamie mērķi
KPFI finansējuma izlietošanas mērķi izriet no Likuma un starptautisko līgumu prasībām. Taču konkrētu mērķu izvēli iespējams veikt, izvērtējot aktuālās vajadzības, kas balstītas uz starptautisko līgumu saistību izpildes nodrošināšanai nepieciešamajiem pasākumiem, kā arī aktualitātēm klimata pārmaiņu politikas īstenošanā, ievērojot arī prioritātes, kas noteiktas projektu konkursos, kurus finansē no ieņēmumiem no citiem līgumiem par NDV pārdošanu.

2.1. Likuma un starptautisko līgumu prasības saistībā ar KPFI finansējuma izlietošanas mērķiem
Likuma 8. pants nosaka, ka KPFI līdzekļus izlieto tādu projektu finansēšanai zemkopības, transporta, enerģētikas, mežsaimniecības, atkritumu apsaimniekošanas, rūpniecības un citās tautsaimniecības nozarēs:
1) kuriem ir būtiska ietekme uz valsts siltumnīcefekta gāzu (SEG) emisiju vai to piesaisti un kuri veicina siltumnīcefekta gāzu un citu piesārņojošo vielu emisijas samazināšanu vai ierobežošanu ar šādiem pasākumiem:
a) energoefektivitātes paaugstināšana,
b) atjaunojamo energoresursu, īpaši biomasas, izmantošanas palielināšana,
c) tādu vides tehnoloģiju izstrāde un izmantošana, kuras veicina energoefektivitātes paaugstināšanu vai atjaunojamo energoresursu izmantošanu,
d) klimata pārmaiņu samazināšanas politikas izstrāde un ieviešana, lai nodrošinātu Kioto protokolā ietverto saistību izpildi un Latvijas Republikas darbības atbilstību Kioto protokola elastīgo mehānismu izmantošanas nosacījumiem,
e) izglītojoši pasākumi un zinātniski pētījumi, kas veido sabiedrības izpratni par klimata pārmaiņām,
f) tādu pasākumu izstrāde un ieviešana, kuri veicina pielāgošanos klimata pārmaiņām;
2) kuri ievērojami uzlabo vides kvalitāti, tai skaitā samazina pārrobežu gaisa piesārņojumu, ūdens piesārņojumu un cilvēku veselībai bīstamu piesārņojumu, palielina oglekļa dioksīda savākšanu un uzglabāšanas iespējas.
Starptautiskajos līgumos ir noteikts, ka KPFI finansējums ir jāizlieto tikai un vienīgi tādu pasākumu atbalstam, kuri nodrošina SEG emisiju samazinājumu, ievērojot šādas prioritātes:
	1) Saules enerģija, saules enerģijas baterijas, ģeotermiskās, mazās hidroelektrostacijas un mazās vēja elektrostacijas; 
	2) Fosilā kurināmā aizstāšana ar atjaunojamiem energoresursiem degvielā, tai skaitā, transportā, koģenerācija un enerģijas iegūšana no biogāzes un biomasas; 
	3) Energoefektivitātes nodrošināšana siltuma sadalē un galapatēriņā;
	4) Energoefektivitātes nodrošināšana elektrības gala patēriņā; 
	5) Izpēte un attīstība, lai veicinātu tehnoloģiju nodošanu un pilotprojektu eksperimentālo projektēšanu SEG emisijas samazināšanai saistībā ar SEG emisijas samazināšanas pasākumiem; un
  6) Atkritumu apsaimniekošana, tai skaitā, biogāzes iegūšana un elektrības ražošana, un emisiju no atkritumu izgāztuvēm novēršana, uzlabojot atkritumu izgāztuvju ventilāciju apsaimniekošanu.
Starptautiskie līgumi nosaka, ka ne vairāk kā 3 % no NDV pārdošanas ieņēmumiem var tikt izmantoti administratīvo izdevumu segšanai, kas rodas no projektu konkursu pārvaldības, vadības un uzraudzības, monitoringa, ziņojumu sniegšanas, audita un citām darbībām, kas ir nepieciešamas Latvijas saistību, kas uzņemtas ar šo līgumu, izpildes nodrošināšanai.

2.2. KPFI programmēšanas pamatprincipi 
KPFI programmēšanas pamatprincipi izriet no līgumu nosacījumiem un Likuma 9. panta, kurš nosaka, ka KPFI vadība un īstenošana notiek, ņemot vērā Eiropas Savienības vadlīnijas valsts atbalstam un starptautiskos labas prakses principus vides aizsardzības izdevumu pārvaldībā, to skaitā:
1) caurredzamība;
2) izsekojamība;
3) vides aizsardzības efektivitāte;
4) ekonomiskā efektivitāte;
5) finansiālā piesardzība.

KPFI programmēšanas pamatprincipi:
1) Virzība uz oglekļa dioksīda zemas emisijas ekonomiku (KPFI finansētajiem projektu konkursiem un aktivitātēm ir jāveicina Latvijas ekonomikas pāreja uz oglekļa dioksīda zemas emisijas ekonomiku, sekmējot tās pielāgošanos Eiropas Savienības un pasaules tirgos valdošajām tendencēm un maksimizējot ilgtermiņa ieguvumus gan vides, gan ekonomiskajos, gan finanšu aspektos);
2) Finanšu papildināmība (KPFI nedrīkst dublēt citu finanšu avotu, piemēram, Eiropas Savienības fondu, finansētos konkursus. KPFI nedrīkst finansēt tirgū konkurētspējīgus risinājumus. KPFI nedrīkst finansēt Latvijas Republikā spēkā esošo tiesību aktu prasību izpildi privātajā sektorā.)
Vides aizsardzības un reģionālās attīstības ministrija ir izvērtējusi arī sociālo partneru viedokli, veicot konsultācijas ar dažādām nozaru asociācijām.

3. Priekšlikums KPFI finansējuma pārdalei

Vides aizsardzības un reģionālās attīstības ministrija uzskata, ka, ņemot vērā šī informatīvā ziņojuma 1. un 2. nodaļā izklāstītos faktus un apsvērumus, KPFI finansējumu 3 522 621 LVL apmērā nepieciešams pārdalīt projektu iesniegumu konkursa „Kompleksi risinājumi siltumnīcefekta gāzu emisiju samazināšanai” īstenošanai.
Konkursa īstenošanas mērķis ir SEG emisiju samazināšana, nodrošinot pāreju no tehnoloģijām, kurās izmanto fosilos energoresursus, uz tehnoloģijām, kurās izmanto atjaunojamos energoresursus, nomainot vai uzlabojot komersantu esošās ražošanas tehnoloģiskās iekārtas ar jaunām ražošanas tehnoloģiskām iekārtām un uzlabojot ražošanas ēku energoefektivitāti.
Projektu iesniedzēji ir Latvijas Republikas komersanti un izglītības iestādes.
Atbalstāmās aktivitātes. Detalizēti atbalstāmās aktivitātes tiks aprakstītas konkursa nolikumā un var ietvert sekojošo:
· ieguldījumu veikšana vides aizsardzībā, kas ļauj ietaupīt enerģiju:
· ražošanas ēku energoefektivitāti paaugstinoši rekonstrukcijas vai vienkāršotās renovācijas darbi;
· energoefektivitāti paaugstinoši papildus ieguldījumi esošajās ražošanas tehnoloģiskajās iekārtās, kuras tieši nodrošina ražošanas procesu ražošanas ēkās;
· iekārtas un sistēmas efektīvai siltuma primārai un otrreizējai izmantošanai;
· energoefektīva apgaismojuma uzstādīšana;
· elektroapgādes vadības un kontroles sistēmu uzstādīšana;
· papildu ieguldījumi pārejai (tajā skaitā iepērkamā enerģijas apjoma samazināšana) no tehnoloģijām, kurās izmanto fosilos energoresursus, uz tehnoloģijām, kurās izmanto atjaunojamos energoresursus, piemēram,  biomasu izmantojošas katlu iekārtas, biomasu izmantojošas koģenerācijas stacijas; energoavoti ar siltuma sūkņiem un saules kolektori.

Konkursa ietvaros augstāks vērtējums būs projektiem ar augstāku siltumnīcefekta gāzu emisijas samazinājuma efektivitātes rādītāju (CO2/LVLKPFI.), pie vienādiem efektivitātes rādītājiem ar lielāku CO2 ietaupījumu. Papildus punktus paredzēts piešķirt par lielāku pašu finansējuma apmēru.
[bookmark: OLE_LINK7][bookmark: OLE_LINK8]Atbalsta intensitāte. Maksimālā atbalsta intensitāte no KPFI finansējuma paredzēta līdz 85 %. Komersantiem finansējums tiks sniegts saskaņā ar Komisijas 2008.gada 6.augusta Regulu (EK) Nr.800/2008, kas atzīst noteiktas atbalsta kategorijas par saderīgām ar kopējo tirgu, piemērojot Līguma 87. un 88.pantu (vispārējā grupu atbrīvojuma regula).
Realizācijas termiņi. Projekta aktivitātes jāīsteno līdz 2013. gada 31. oktobrim. 
Ja līdz 2012. gada 17. septembrim tiek panākta rakstiska vienošanās ar Spāniju un Portugāles Republiku par atbilstošiem grozījumiem starptautiskos līgumos vai starptautisko līgumu nosacījumu atbilstošu interpretāciju attiecībā uz saistību perioda termiņa pagarināšanu, KPFI finansējums 3 522 621 LVL apjomā, tiek pārdalīts projektu iesniegumu atklāta konkursa „Siltumnīcefekta gāzu emisijas samazināšana transporta sektorā –atbalsts elektromobiļu un to uzlādes infrastruktūras ieviešanai” organizēšanai.
Konkursa mērķis ir veicināt SEG emisiju samazināšanu, atbalstot jaunu, rūpnieciski ražotu M1 kategorijas vieglo pasažieru un N1 kategorijas kravas transportlīdzekļu, kas pēc savas konstrukcijas kā vienīgo mehānisko dzinējspēku izmanto enerģiju no transportlīdzeklī glabātās elektroenerģijas un kuru SEG emisijas ir 0 g/km (turpmāk – elektromobiļu), un jaunu kombinētu uzlādes staciju, kas ietver gan 43kW maiņstrāvas, gan arī 50 kW līdzstrāvas uzlādes iespēju (turpmāk – uzlādes stacijas), ieviešanu Latvijā.
Projekta iesnieguma iesniedzējs ir Latvijas Republikas tiešās vai pastarpinātās pārvaldes iestāde, atvasināta publiska persona, Latvijas Republikā reģistrēts komersants vai fiziska persona.
Atbalstāmās aktivitātes. Detalizēti atbalstāmās aktivitātes tiks aprakstītas konkursa nolikumā var ietvert sekojošo:
[bookmark: _Ref274643065]1. elektromobiļa iegāde, kas atbilst šādām tehniskām prasībām: elektromobiļa nobraukums starp pilnas uzlādes reizēm ir vismaz 100 kilometri, elektromobiļa ātrums, ko tas spēj maksimāli sasniegt, ir vismaz 90 kilometri stundā;
2. uzlādes stacijas iegāde, montāža un pieslēgšana sadales elektriskajam tīklam.
Atbalsta intensitāte. Maksimālā atbalsta intensitāte no KPFI finansējuma paredzēta līdz 85 %. Komersantiem finansējums tiks sniegts saskaņā ar Komisijas 2006. gada 15. decembra Regulu (EK) Nr. 1998/2006 par Līguma 87. un 88. panta piemērošanu de minimis atbalstam un Komisijas 2008.gada 6.augusta Regulu (EK) Nr.800/2008, kas atzīst noteiktas atbalsta kategorijas par saderīgām ar kopējo tirgu, piemērojot Līguma 87. un 88.pantu (vispārējā grupu atbrīvojuma regula).



Vides aizsardzības un
reģionālās attīstības ministrs						E. Sprūdžs


Vīza: Valsts sekretāra p.i.
Administrācijas vadītājs							A. Eglājs

